Document ID: /roh_data/filtered/fineweb-2-filterrobots_roh.jsonl.gz/45834

Gist duas partidas svizras che portan cun l'attribut «verd» l'engaschi per l'ambient ed il clima en lur nums, han gì la sonda lur radunanzas da delegadas e delegads. Tuttas duas èn sa mussadas rinforzadas da buns resultats ad elecziuns chantunalas per ir en las elecziuns federalas da l'atun.
Ils Verds sajan «sin la via dal victur»
Da quai è la presidenta dals Verds, Regula Rytz, sa mussada persvadida a Siders VS. La partida saja sin questa via cun quai ch'ella saja credibla, independenta e cun quai ch'ella fetschia ina politica guliva ha motivà Rytz sia persvasiun.
L'engaschi per ina protecziun dal clima e da l'ambient consequenta chattia adina dapli sustegn tar la populaziun. Perquai haja la partida er gudagnà cun 41 sezs ils pli blers sezs insumma en elecziuns chantunalas. Rinforzads da quests buns resultats ad elecziuns chantunalas e localas han els lantschà lur campagna per las elecziuns federalas dals 20 d'october 2019.
En pli han ils Verds decis lur parolas per las votaziuns dals 19 da matg:
- NA a la refurma fiscala liada a il finanziaziun da l'AVS
- GEA a la lescha d'armas pli severa
Ils Verdliberals – per clima e contracts bilaterals
A Wangen an der Aare BE èn sa radunads ils delegads e las delegadas dals Verdliberals. Er els sa chattian rinforzads dals success tar las votantas ed ils votants, rapporta la SDA.
Tgi che veglia protecziun dal clima ed il svilup dals contracts bilaterals na vegnia betg dad evitar ils Verdliberals ha ditg lur president Jürg Grossen.
Er ils Verdliberals han decidì lur parolas per las votaziuns dals 19 da matg:
- NA a la refurma fiscala liada a il finanziaziun da l'AVS
- GEA a la lescha d'armas pli severa
RR novitads 17:00